Krajniak, Milan, minister práce, sociálnych vecí a rodiny SR (2020-11-05):
Vážená pani poslankyňa, ide o problém, ktorý roky poznáme, ale ktorý tento rok sme už riešili. Skúsim najskôr aj pre ostatných povedať, že o čo ide. To znamená, ak fyzická osoba v právnom vzťahu na základe dohody o brigádnickej práci študentov, čiže študent má právo si určiť dohodu o brigádnickej práci, na základe ktorej nebude mať postavenie zamestnanca na účely dôchodkového poistenia, ak mesačný príjem za túto dohodu nepresiahne zákonom stanovenú normu 200 eur. Ak jej príjem túto sumu presiahne, dôchodkové poistenie zamestnanca vzniká, avšak jeho vymeriavací základ na platenie poistného na sociálne poistenie bude ponížený o sumu 200 eur. Fyzická osoba, ktorá si chce uplatniť toto právo, je povinné určiť v jednom kalendárnom mesiaci najviac jednu dohodu. Problém teda vzniká, pokiaľ študent uzavrie dve alebo viac dohôd takýchto. A tá podstata, na ktorú narážate, je v tom, že či ten ďalší zamestnávateľ alebo ďalší v poradí netrpí zbytočne tým, že študent ho oklame, zabudne, nenahlási to, že už jednu takúto dohodu uzavrel, a teda uvedie do omylu toho zamestnávateľa a od neho potom Sociálna poisťovňa to spätne vymáha. Takže situácia je taká, že informačný systém Sociálnej poisťovne je schopný postrehnúť vo väčšine prípadov, keď je ten študent druhýkrát nahlásený. To znamená, do dvoch dní kontaktuje toho zamestnávateľa, hovorí mu, pozor, tvoj študent, ktorého si najal, už niekde uplatnil túto výnimku, čiže ty budeš musieť doplatiť tú vyššiu sumu, ale, samozrejme, tým aj znížiš mzdu tomu študentovi. Ale ten študent by o tom mal vedieť, keďže už vie, že je to jeho druhá dohoda. Doteraz bola tá situácia taká, že ten zamestnávateľ to potom musel logicky vymáhať od toho študenta, lebo ten ho vyviedol do, ten ho uviedol do omylu. Keď by som to mal skrátiť, aby som nestrácal čas, lebo však tu mám pripravenú podrobnú odpoveď s paragrafmi, ale reálne Sociálna poisťovňa musí registrovať to, či študent si to neuplatní dvakrát. Proste musí to robiť. Je to jej povinnosť. Tak je nastavený zákon. A asi by to tak aj malo byť, že keď poskytujeme tú výnimku raz, tak by nemalo byť možné si ju uplatniť viackrát. Zamestnávateľ musí v prípade, že je uvedený do omylu tým študentom, vyžadovať ten doplatok od toho daného študenta, lebo oni majú právny vzťah. To, čo Sociálna poisťovňa urobiť vie, že do 48 hodín po tom, čo je tam zaregistrovaný študent akoby druhýkrát s tou istou výnimkou, sa snaží dať echo tomu zamestnávateľovi, nech si upraví ten vzťah. Čiže ešte predtým, než jemu vznikne tá povinnosť vlastne vyplatiť tú danú sumu, alebo tesne po tom, aby mohol prísť s tým študentom do kontaktu a túto záležitosť doriešiť. Rozmýšľali sme nad tým, že či vieme túto situáciu riešiť nejakým spôsobom, proste zákonom. Ale nevieme. Pretože zákon hovorí jasne, milý študent, nesmieš si to uplatniť viackrát. Je to niečo podobné ako rodičia. Iba jeden si uplatňuje nárok na dieťa pri tom, keď podáva daňové priznanie. Nemôžu si to urobiť obaja. Počítame logicky, že sa teda rodičia porozprávajú o tom, či si jeden z nich uplatnil alebo neuplatnil odpočítateľnú položku na dieťa. Čiže zákonne neviem si predstaviť, ako by sme to vedeli riešiť. Čo sa týka procesu a praxe, snaží sa Sociálna poisťovňa hneď, ako to identifikuje, upozorniť toho daného zamestnávateľa, že, pozor, tu by mohol vzniknúť problém. Snažíme sa tiež postupovať, keď sa náhodou stane, že sa až po rokoch zistí pri reálnej kontrole, že takýto problém nastal, ak tam nejaká dlžná suma je, aby ten zamestnávateľ mohol dostať tú, Sociálna poisťovňa musí dorubiť do poistné, aby to dostal na splátky, aby mal čas vlastne si to nejakým spôsobom vymôcť od daného brigádnika, alebo teda bývalého brigádnika, ktorý vlastne si uplatniť neoprávnene tú výnimku. Ak by existoval spôsob, ako to nejako vyriešiť v zákone, tak by sme k tomu pristúpili. Ale nevieme to urobiť inak, než že upozorňovať. A snažíme sa upozorňovať tých zamestnávateľov, že dajte si pozor, keď máte študenta, opýtajte sa ho, že či náhodou takúto výnimku už neuplatnil.